Fra på torsdag opfordres ALLE borgere over to år på Læsø til at lade sig teste for COVID-19. Her åbner et nyt testcenter for at kunne imødekomme de mange tests, som regeringen har bedt befolkningen i de syv ramte kommuner tage for at opspore smitten med den muterede coronavirus. Det drejer sig om borgerne i Hjørring, Frederikshavn, Thisted, Brønderslev, Jammerbugt, Vesthimmerland og Læsø. Testcentret på Læsø vil blive opstillet i Jobcentrets lokaler på Byrum Hovedgade 56 i Byrum. Testcentret holder åbent disse dage: Torsdag 19. november kl. 10-14 Torsdag 26. november kl. 10-14 Søndag 29. december (nærmere tidspunkt offentliggøres senere på rn.dk og coronaprøver.dk) Herefter fortsætter øens vanlige testrutine med coronatest hver torsdag. Hos Region Nordjylland garanterer man, at alle kan få en tid. - Alle de af øens 1.700 borgere, som ønsker at blive testet, vil have mulighed for det i løbet af de tre dage, det særlige testcenter er på Læsø, siger Jan Nybo, der er chef for regionens COVID-19 testindsats. Massetest fortsætter i Jammerbugt Kommune Mandag fortsætter massetestene i Jammerbugt Kommune, som begyndte søndag. Her tester Region Nordjylland fire steder: DGI-Huset i Aabybro Gjøl Hallen på Gjøl Idrætscenter Jammerbugt i Fjerritslev Jammerbugt Sundhedshus i Brovst Massetestene i Frederikshavn og Thisted Kommuner har sidste dag i dag. I Hjørring, Jammerbugt og Læsø Kommuner tilbydes testene frem til på lørdag. I Brønderslev og Vesthimmerland Kommuner kan man lade sig teste fra på fredag. For at få bugt med den muterede smitte er det vigtigt, at borgerne i de berørte kommuner bliver testet i en bestemt rækkefølge. Alle borgere skal derfor vente på, at der bliver etableret test i egen kommune.

Opsummering:
Fra torsdag morgen bedes alle på Læsø lade sig teste for COVID-19 i det nye testcenter. Det sker som et led i regeringens indsats for at få bugt med den muterede coronavirus.